## Susana Camarero afirma que el nou decret de vivenda és “fruit d’una escolta activa del sector” i permetrà reactivar la vivenda protegida

*** La vicepresidenta es reunix amb l’Associació de Promotores de València per a tractar qüestions sobre promoció de vivendes i seguretat jurídica**

La vicepresidenta i consellera de Servicis Socials, Igualtat i Vivenda, Susana Camarero, ha afirmat que l’Avantprojecte del decret del reglament de vivenda de protecció pública de la Comunitat Valenciana és “fruit d’una escolta activa del sector” i, una vegada posat en marxa, “permetrà la reactivació de la promoció de vivenda protegida que fa anys que està paralitzada”.

Així ho ha manifestat Susana Camarero durant la celebració de la junta rectora de l’Associació de Promotores de València (Aprova), en la qual s’han abordat qüestions essencials relacionades amb la promoció de vivenda i la seguretat jurídica en la Comunitat. En la reunió també ha participat el secretari autonòmic de Vivenda, Sebastián Fernández, el director general de Vivenda, Juan Antonio Pérez, i la directora de l’Entitat Valenciana d’Habitatge i Sòl (EVha), Estefanía Martínez.

A més, la vicepresidenta ha comentat que la nova norma pretén donar resposta a la demanda de vivenda existent dels ciutadans amb la millora de l’accés a la vivenda a les famílies vulnerables i dels jóvens, així com la regulació del preu de vivenda a través de l’oferta.

En este sentit, la titular de Vivenda ha reafirmat, que entre els objectius prioritaris del Consell es troba el compromís de posar en el mercat 10.000 vivendes durant la legislatura, amb la licitació de 1.500 unitats previstes abans de finalitzar l’any, tal com va anunciar el president Carlos Mazón.

Fecha: 25/09/2024